b'\n_START_ARTICLE_\nLleng\xc3\xbces de Costa Rica\n_START_PARAGRAPH_\nAquest \xc3\xa9s un article sobre les lleng\xc3\xbces de Costa Rica. L\'idioma oficial de Costa Rica i el d\'\xc3\xbas m\xc3\xa9s com\xc3\xba \xc3\xa9s el castell\xc3\xa0; no obstant aix\xc3\xb2, Costa Rica \xc3\xa9s un pa\xc3\xads ling\xc3\xbc\xc3\xadsticament divers, ja que, malgrat la seva petita extensi\xc3\xb3 geogr\xc3\xa0fica, al seu territori es parlen cinc lleng\xc3\xbces aut\xc3\xb2ctones dels pobladors originaris precolombins: maleku, cab\xc3\xa9car, bribri, guaym\xc3\xad i bocot\xc3\xa1. A m\xc3\xa9s, ha rebut immigraci\xc3\xb3 de zones i \xc3\xa8tnies diverses. A la regi\xc3\xb3 Atl\xc3\xa0ntica, habitada majorit\xc3\xa0riament pels afrocaribenys, es parla una varietat d\'angl\xc3\xa8s crioll coneguda amb el nom de mekatelyu o patu\xc3\xa8s. L\'argot costariqueny \xc3\xa9s conegut com a pachuco._NEWLINE_Tradicionalment, Costa Rica no ha tingut una pol\xc3\xadtica d\'acceptaci\xc3\xb3 de la seva multiculturalitat. El major aven\xc3\xa7 que s\'ha donat sobre aquest tema va ser la reforma a l\'article 76 de la seva Constituci\xc3\xb3 pol\xc3\xadtica, el qual actualment indica el seg\xc3\xbcent: L\'espanyol \xc3\xa9s l\'idioma oficial de la naci\xc3\xb3. No obstant aix\xc3\xb2, l\'estat vetllar\xc3\xa0 pel manteniment i cultiu de les lleng\xc3\xbces ind\xc3\xadgenes nacionals.\n_START_SECTION_\nL\'angl\xc3\xa8s crioll\n_START_PARAGRAPH_\nA la zona del Carib del pa\xc3\xads, es parla el que acad\xc3\xa8micament es coneix com a crioll limonense o, popularment, com a mekatelyu. Aquest nom \xc3\xa9s una sort d\'onomatopeia formada a partir de la pronunciaci\xc3\xb3 de la frase May I tell you en aquesta variant de l\'angl\xc3\xa8s.\n_START_SECTION_\nPachuco\n_START_PARAGRAPH_\nL\'argot de carrer o argot de Costa Rica \xc3\xa9s conegut com a pachuco, una variaci\xc3\xb3 regional del castell\xc3\xa0 amb influ\xc3\xa8ncia de paraules i expressions d\'angl\xc3\xa8s, franc\xc3\xa8s, el codi Malesp\xc3\xadn, crioll limonense, castell\xc3\xa0 tradicional i altres expressions d\'\xc3\xbas popular a Costa Rica. (similar al lunfardo rioplatenc)._NEWLINE_El codi Malesp\xc3\xadn va ser creat pel general salvadorenc Francisco Malesp\xc3\xadn en les guerres civils centroamericanes del segle XIX. Per exemple, tant la paraula tuanis (\'molt b\xc3\xa9\') com la paraula brete (\'treball\'), ambdues d\'\xc3\xbas diari a Costa Rica, tenien llur origen en aquest curi\xc3\xb3s codi Malesp\xc3\xadn, que simplement consisteix a substituir a per e/i per o/b per t/f per g/p per m, i a la inversa.\n_START_SECTION_\nAltres lleng\xc3\xbces\n_START_PARAGRAPH_\nAl segle XIX, importants grups de xinesos van emigrar a Costa Rica i es van instal\xc2\xb7lar principalment a les prov\xc3\xadncies de Lim\xc3\xb3n, Puntarenas i Guanacaste, conservant el seu idioma, mandar\xc3\xadn o canton\xc3\xa8s, segons la proced\xc3\xa8ncia._NEWLINE_A la regi\xc3\xb3 de Santa Elena i de Monteverde, els qu\xc3\xa0quers parlen l\'angl\xc3\xa8s t\xc3\xadpic dels qu\xc3\xa0quers, usant el "thou" en lloc de "you"._NEWLINE_A l\'\xc3\xa0rea de Puerto Viejo de Sarapiqui, encara existeix un dialecte de l\'alemany antic, el platzdutch, parlat per una col\xc3\xb2nia de descendents.'